Diari Oficial de la Generalitat Valenciana


Sumari del DOGV 3844, del 26-09-2000 (2000/7750)

RESOLUCIÓ de 22 de setembre del 2000, de la Direcció General d'Ordenació i Innovació Educativa i Política Lingüística de la Conselleria de Cultura i Educació, per la qual s'adjudiquen noves ajudes econòmiques per al desenrotllament de la primera fase dels programes de garantia social, convocades per l'Orde de 13 de juny del 2000 (DOGV núm. 3.774, 19.06.2000).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3844

Data del DOGV
:   26-09-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7750


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 22 de setembre del 2000, de la Direcció General d'Ordenació i Innovació Educativa i Política Lingüística de la Conselleria de Cultura i Educació, per la qual s'adjudiquen noves ajudes econòmiques per al desenrotllament de la primera fase dels programes de garantia social, convocades per l'Orde de 13 de juny del 2000 (DOGV núm. 3.774, 19.06.2000). [2000/A7750]
  
Per l'Orde conjunta de 13 de juny del 2000, de les conselleries de Cultura i Educació i d'Economia, Hisenda i Ocupació (DOGV núm. 3.774, 19.06.2000), es van convocar subvencions per al desenrotllament dels programes de garantia social, regulats en l'Orde de 24 de febrer del 2000 (DOGV núm. 3708 de 14 de març del 2000)..
  
Per la Resolució de 17 d'agost del 2000, de la Direcció General d'Ordenació i Innovació Educativa i Política Lingüística (DOGV núm. 3820 de 23.08.2000) de la Conselleria de Cultura i Educació, es van adjudicar ajudes econòmiques per al desenrotllament de la primera fase dels programes de garantia social, que en ella es relacionen en l'annex I-A, fins a un total de 145 programes.
  
Per l'Orde de 6 de setembre del 2000 (DOGV núm. 3840, 20.09.2000), de les conselleries de Cultura i Educació i d'Economia, Hisenda i Ocupació, es modifica l'apartat a) de la disposició addicional segona de la mencionada orde, amb la finalitat d'afavorir el desenrotllament de nombre més gran de programes de garantia social de les modalitats d'Iniciació Professional i per a Alumnat amb Necessitats Educatives Especials, i es detrauen 08.512.515. pessetes (195.328,93 euros) del capítol IV de la modalitat Formació-Ocupació, que s'incrementen en el capítol IV de les modalitats d'Iniciació Professional i per a Alumnat amb Necessitats Educatives Especials, sense variar la quantia màxima establida en l'orde de convocatòria per a la primera fase d'execució dels programes.
  
Revisades les reclamacions presentades davant de la Comissió Mixta de Garantia Social, i tinguts en compte per la dita Comissió aquells programes presentats en temps i forma en la Direcció Territorial de Cultura i Educació de València, segons l'Orde conjunta de 13 de juny del 2000, de les conselleries de Cultura i Educació i d'Economia, Hisenda i Ocupació (DOGV núm. 3.774, 19.06.2000), i no inclosos en la Resolució anterior, de 17 d'agost del 2000, de la Direcció General d'Ordenació i Innovació Educativa i Política Lingüística de la Conselleria de Cultura i Educació (DOGV núm. 3.820, 23.08.2000), i la relació de reserves publicada en els annexos de la citada resolució, per la qual s'adjudiquen ajudes econòmiques per al desenrotllament de la primera fase de programes de garantia social, vista la proposta complementària de concessió d'ajudes que, com a conseqüència de tot l'anterior, eleva la Comissió Mixta de Garantia Social.
  
I amb subjecció a la competència que per delegació m'atorga l'apartat 8 i la disposició transitòria de l'Orde de 13 de juny del 2000 (DOGV núm. 3.774, 19.06.2000), resolc:
  
Primer
  
1. Aprovar la concessió de subvencions per al desenrotllament de la primera fase dels programes de garantia social de les modalitats d'Iniciació Professional i per a Alumnat amb Necessitats Educatives Especials, a les entitats promotores relacionades en l'annex I, i segons els perfils professionals i imports que en el mateix s'indiquen, atés que, una vegada revisades les puntuacions de les mateixes per la Comissió Mixta, obtindrien una puntuació que els haguera permés accedir a la concessió de subvencions per a programes de garantia social en la citada Resolució de 17 d'agost del 2000 (DOGV núm. 3.820 de 23.08.2000).
  
2. Aprovar la concessió de subvencions per al desenrotllament de la primera fase dels programes de garantia social de les modalitats d'Iniciació Professional i per a Alumnat amb Necessitats Educatives Especials, a les entitats promotores relacionades en l'annex II, tingudes en compte les reserves publicades en els annexos de la Resolució de 17 d'agost del 2000 (DOGV núm. 3820 de 23.08.2000).
  
3. Aprovar la concessió de subvencions per al desenrotllament de la primera fase dels programes de garantia social de la modalitat de Formació-Ocupació, a les entitats promotores relacionades en l'annex III.
  
4. Denegar les sol·licituds dels programes relacionats en l'annex IV, al no haver aconseguit en la mencionada revisió la puntuació mínima per a l'obtenció de la subvenció, ni per a la seua inclusió com a reserves.
  
5. Incloure com a reserves de la província de València els programes indicats en l'annex V, una vegada revisada la puntuació.
  
Segon
  
Autoritzar i disposar la proposta comptable en fase AD per a cada expedient de programes de garantia social amb el seu respectiu nombre, i a càrrec de la línia pressupostària 406/000/00 de la secció, servici i programa 421.30, pels imports respectius especificats per a cada programa en l'annex I per al desenrotllament de la primera fase.
  
Tercer
  
Els programes de garantia social es realitzaran en dos fases, segons el que establix l'apartat primer d'esta resolució i l'apartat 8, disposició addicional segona i disposició transitòria de l'Orde de 13 de juny del 2000 (DOGV núm. 3.774, 19.06.2000).
  
Per a l'aprovació de la segona fase, per resolució del director general de Formació i Inserció Professional, per delegació del conseller d'Economia, Hisenda i Ocupació, per a la modalitat de Formació'Ocupació, i per resolució del director general d'Ordenació i Innovació Educativa i Política Lingüística, per delegació del conseller de Cultura i Educació, per a les modalitats d'Iniciació Professional i per a Alumnat amb Necessitats Educatives Especials, serà requisit indispensable la correcta justificació en impresos normalitzats (inversió i despesa corrent) de les quantitats destinades a la realització de la primera fase del programa i l'informe favorable de la Inspecció Educativa que acredite la seua correcta execució.
  
El termini de presentació de la citada documentació en la Conselleria de Cultura i Educació finalitzarà, per a la part C o inversió, el 30 d'octubre del 2000, i per a les parts A i B o despesa corrent el 7 de gener del 2001, si bé les entitats promotores podran avançar les justificacions a partir de l'1 de desembre del 2000.
  
El pagament de la subvenció es farà efectiu en els termes que s'indiquen en l'apartat onze de l'orde de convocatòria.
  
Quart
  
Les entitats promotores els programes de les quals s'han aprovat en la present resolució, hauran d'iniciar-los abans de l'1 d'octubre del 2000. La modalitat de Formació'Ocupació es desenrotllarà en dos fases: la primera de 300 hores, fins al 31 de desembre del 2000, i la segona des de gener al 31 de maig del 2001 de 600 hores, de les quals 240 seran de treball productiu efectiu amb contractació.
  
Per a les modalitats d'Iniciació Professional i Alumnat amb Necessitats Educatives Especials, la primera fase constarà de 325 hores i la segona de 575 hores, concloent el curs el 30 de juny del 2000.
  
Quint
  
En compliment de l'apartat quint de l'Orde de 13 de juny del 2000, de les conselleries de Cultura i Educació i d'Economia, Hisenda i Ocupació (DOGV núm. 3.774, 19.06.2000), el material imprés divulgatiu dels programes de garantia social així com la retolació de les instal·lacions on es porten a terme estos programes s'ajustarà al model i instruccions indicades en l'annex VI a la present resolució.
  
Sext
  
En el termini de 15 dies, des de la data d'inici del curs, les entitats promotores procediran a la presentació de la documentació d'inici en la Direcció General d'Ordenació i Innovació Educativa o Política Lingüística, la qual constarà de:
  
a) Annex VI a la present resolució degudament complimentat (suport paper i Internet).
  
b) Documentació acreditativa d'haver subscrit i pagat el segur d'accidents i de responsabilitat civil, per mitjà de l'aportació de la pòlissa del segur o la carta de garantia, en els termes que s'indiquen en l'apartat 12.2 de l'Orde de 13 de juny del 2000.
  
c) Fotocòpia compulsada de la documentació acreditativa de la titulació i/o experiència professional de l'equip docent.
  
d) En la modalitat per a Alumnes amb Necessitats Educatives Especials, i en aquells programes d'Iniciació Professional que integren fins a un màxim de tres d'ells, es precisaran els certificats de minusvalidesa, i els informes psicopedagògics originals o compulsats de data no anterior a sis mesos, comptats des de la data d'inici del programa.
  
e) Fotocòpies compulsades d'aval bancari i de la corresponent carta de pagament de fiança (Servei Territorial d'Hisenda). Només per a entitats sense ànim lucratiu que elegisquen rebre la bestreta de 40%, en virtut de l'article 47 bis del Text Refós de la Llei d'Hisenda Pública, introduït per la Llei 8/1995, de 29 de desembre de 1995.
  
f) Escrit-notificació, firmat i segellat, en el qual s'especifique que l'entitat sense ànim lucratiu anticipa els diners, justificant el despesa abans del 7 de gener del 2001.
  
g) Annex VII a la present resolució, estadística, degudament complimentat (suport paper i Internet).
  
Els annexos VI i VII hauran de complimentar-se, igualment, en la següent pàgina web: http://www.cult.gva.és/dgoiepl/pgsocial. Per a accedir a la mencionada pàgina, les entitats promotores hauran d'introduir el seu número d'expedient i el seu CIF/NIF.
  
Sèptim
  
A causa de la participació de fons finalistes aportats pel Fons Social Europeu, les entitats promotores utilitzaran el codi PGS/ISE en cada un dels seus apunts comptables.
  
Octau
  
La Conselleria de Cultura i Educació queda facultada per a procedir a la minoració, o al reintegrament total, si és procedent, de la subvenció concedida en els supòsits contemplats en l'apartat 14 de l'Orde de 13 de juny del 2000, quedant, en tot cas, l'entitat sol·licitant compromesa al compliment del que establix l'apartat 13 del mateix text legal referent a les obligacions de les entitats promotores.
  
Nové
  
L'entitat promotora vindrà obligada a justificar, en imprés o suport informàtic normalitzat, les quantitats aportades per a la realització del programa en la seua segona fase, quan el mateix finalitze, redactant una memòria segons el que establix l'apartat 24 de l'orde de convocatòria de subvencions per al desenrotllament dels programes de garantia social.
  
Els impresos, o suport informàtic, normalitzats de justificació de despeses de la segona fase podran arreplegar-se en les àrees territorials d'Economia, Hisenda i Ocupació per a la modalitat de Formació-Ocupació, i en les direccions territorials de Cultura i Educació per a les modalitats d'Iniciació Professional i per a Alumnat amb Necessitats Educatives Especials.
  
Sense perjuí d'això, l'entitat promotora realitzarà un seguiment de la inserció professional i/o reinserció educativa dels participants en el programa que, previ estudi per la Comissió Mixta de programes de garantia social, servirà d'indicador per a avaluar, en futurs exercicis, la viabilitat de dites accions en funció del col·lectiu a què les mateixes anaven dirigides i la modalitat d'actuació per la qual es va optar.
  
Els resultats del mencionat seguiment podran ser incorporats, en un termini màxim de sis mesos, al terme del programa.
  
Deu
  
En compliment del que establix l'apartat 11 de l'Orde conjunta de 24 de febrer del 2000, les conselleries de Cultura i Educació, i d'Economia, Hisenda i Ocupació, a través de les direccions territorials de Cultura i Educació, per a les modalitats d'Iniciació Professional i per a Alumnes amb Necessitats Educatives Especials, i a través de les àrees territorials d'Economia, Hisenda i Ocupació, per a la modalitat de Formació-Ocupació, emetran un certificat a tots els alumnes que hagen participat en el programa en el qual constarà el nombre total d'hores cursades i les qualificacions obtingudes.
  
Onze
  
La realització dels programes de garantia social es regirà pel que establix l'Orde conjunta de 24 de febrer del 2000, de les conselleries de Cultura, Educació i Ciència i d'Ocupació, Indústria i Comerç, l'Orde conjunta de 13 de juny del 2000, de les conselleries de Cultura i Educació, i d'Economia, Hisenda i Ocupació, per la present resolució i per la resolució de la Direcció General d'Ordenació i Innovació Educativa i Política Lingüística que regula el seu funcionament i l'organització acadèmica.
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10,14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o be cabrà plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura i Educació en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant de la Sala Contenciosa Administratiu del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.